和猶子遲贈孫志舉
作者：蘇軾
朝代：宋

paragraphs: 軒裳大爐鞲，陶冶一世人。
從橫落模範，誰復甘饑貧。
可憐方回癡，初不疑嘉賓。
頗念懷祖黠，嗔兒與兵姻。
失身墮浩渺，投老無涯垠。
回看十年舊，誰似數子真。
孫郎表獨立，霜戟交重闉。
深居不汝覿，豈問親與鄰。
連枝皆秀傑，英氣推伯仁。
我從海外歸，喜及崆峒春。
新年得異書，西郭有逸民。
小孫又過我，歡若平生親。
清詩五百言，句句皆絕倫。
養火雖未伏，要是丹砂銀。
我家六男子，朴學非時新。
詩詞各璀璨，老語徒周諄。
願言敦宿好，永與竹林均。
六子豈可忘，從我屢厄陳。